黄州栖霞樓蘇翰林所賦小舟橫截春江是也曾竑父罷郡畫爲圖求詩
作者：王銍
朝代：宋

paragraphs: 銅雀不得鏁二喬，春江亦夢携西子。
此樓縹緲相風流，此恨纏綿在雲水。
洞庭葉下愁湘君，不獨陽臺雲雨神。
精神感通若相遇，夢境幻境皆成真。
黄州刺史清如鏡，水光山色心同瑩。
牧之出守到元之，誰解把詩聞萬乘。
圖成携得千里行，孤帆趁落斜陽城。
江頭莫指挽鄧處，離合古今同一情。